Kornopapago

Kornopapago (Eunymphicus cornutus) estas specio de papagoj en la familio Psittaculidae. Tiu mezgranda papago estas endemia de Nov-Kaledonio. La aludo al "korno" rilatas al du nigraj longaj plumoj kun ruĝaj pintoj elstaraj el la kapo.

Taksonomio
La Kornopapago estis formale priskribita en 1788 fare de la germana natursciencisto Johann Friedrich Gmelin en lia reviziita kaj etendigita eldono de la verko de Carl Linnaeus nome Systema Naturae. Li metis ĝin kun ĉiuj aliaj papagoj en la genron Psittacus kaj stampis la duvortan nomon Psittacus cornutus. Gmelin bazis sian priskribon sur la "horned parrot" kiun priskribis kaj bildigis en 1781 la angla ornitologo John Latham en sia A General Synopsis of Birds. La specimeno de Latham estis akirita en Nov-Kaledonio dum la unua vojaĝo de la kapitano James Cook al la suda Pacifika Oceano. La specimeno formis parton de la kolekto de Joseph Banks. 

La Kornopapago estas nun metita kun la Uvea papago en la genron Eunymphicus, kiun enkondukis en 1937 la usona ornitologo James L. Peters. La genronomo kombinas la grekan eu kun la signifo "vera" kaj la genronomon Nymphicus, kiun enkondukis en 1832 Johann Georg Wagler por la Nimfiko. La specia epiteto cornutus estas Latina kun la signifo "kornohava".

En 1998, oni trovis pere de DNA studoj, ke Eunymphicus cornutus, la kornopapago, kaj Eunymphicus uvaeensis, nome Uvea papago, estis du apartaj specioj.

 Aspekto
Plenkreskaj birdoj kutime estas proksimume 32 cm longe, inkluzive de la vosto. Kiel multaj papagoj, la kornopapago estas ĉefe verda. Ĉi tiu papago havas flavecan nukon kun nigra kaj ruĝa vizaĝo kaj bluetajn flugilojn kaj voston. Ĝia plej frapa trajto estas dupluma nigra kresto, kun la krestaj plumoj pintita per ruĝo.

Ĝi faras nazan kontaktalvokon "ĥo-ĥut", kaj ankaŭ faras ampleksan gamon da kriegoj kaj subridetoj.

Distribuado kaj habitato
La kornopapago estas endemia de Nov-Kaledonio. Ĝi preferas pluvarbarojn kaj laŭrarbarojn, sed akceptas veprejojn aŭ savanojn. Ĝi vivas en humidaj pinarbaroj sur Nov-Kaledonio, precipe kiam ĉeestas Agathis kaj Araucaria pinoj.

Kutimaro kaj ekologio
Malgrandaj familigrupoj, aŭ paroj, manĝoserĉas en la kanopeo por sia dieto de nuksoj kaj semoj.

Reproduktado
Kornopapagoj nestumas aŭ sur aŭ proksime de la tero, kaj ankaŭ en kavaj arbotrunkoj, aŭ nestas kavaĵojn en mortaj arboj. Malofte inter papagoj, oni raportis, ke kornopapagoj kunhavas nestojn. La nombro de ovoj demetitaj estas kutime 2-4. La kovado daŭras 21-22 tagojn (en kaptiteco) kaj la tempo de eloviĝo ĝis elnestiĝo estas proksimume 5 ĝis 6 semajnoj (denove, en kaptiteco).

 Referencoj 

 Ĉefaj fontoj 
 Forshaw, Joseph M.; Cooper, William T. (1978). Parrots of the World (2a eld.). Melbourne, Victoria: Landsdowne Editions. ISBN 0-7018-0690-7.


Eksteraj ligiloj
 *

Kategorio:Papagoj
Kategorio:Birdoj de Nov-Kaledonio